ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ - ΤΟ ΝΟΜΟΘΕΤΙΚΟ ΠΡΟΓΡΑΜΜΑ ΚΑΙ ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 2004

ΠΙΝΑΚΑΣ ΠΕΡΙΕΧΟΜΕΝΩΝ

Εισαγωγή

1. Διάλογος με το Ευρωπαϊκό Κοινοβούλιο και το Συμβούλιο

2. Προοπτικές και προκλήσεις για το 2004

3. Προτεραιότητες της Επιτροπής για το 2004

3.1. Η προσχώρηση των δέκα νέων κρατών μελών

3.2. Σταθερότητα

3.3. Βιώσιμη ανάπτυξη

4. Εκτεταμένη αξιολόγηση αντικτύπου επιλεγμένων προτάσεων

5. Συμπεράσματα

Παραρτήματα

1. Κατάλογος νέων νομοθετικών προτάσεων και μη νομοθετικών πράξεων για το 2004

2. Κατάλογος προτάσεων που υποβάλλονται σε εκτεταμένη αξιολόγηση αντίκτυπου πριν από την έγκρισή τους

3. Προσωρινή αξιολόγηση της προόδου προς την επίτευξη των στρατηγικών στόχων της Επιτροπής Prodi

4. Προτάσεις της Επιτροπής στις οποίες πρέπει να δώσει συνέχεια η νομοθετική αρχή το 2004

5. Απλούστευση και κωδικοποίηση της κοινοτικής νομοθεσίας

Εισαγωγή

Αυτό είναι το τελευταίο νομοθετικό πρόγραμμα και πρόγραμμα εργασίας της Επιτροπής Prodi, το οποίο καλύπτει ένα έτος σημαντικών αλλαγών για την Ευρωπαϊκή Ένωση.

* Την 1η Μαΐου 2004, δέκα νέα κράτη μέλη θα ενταχθούν στην Ευρωπαϊκή Ένωση. Αμέσως μετά, θα υπογραφεί μια νέα Συνταγματική Συνθήκη από τους αρχηγούς κρατών και κυβερνήσεων της διευρυμένης Ένωσης.

* Τον Ιούνιο του 2004, οι πολίτες ολόκληρης της Ευρωπαϊκής Ένωσης θα ψηφίσουν στις εκλογές για το Ευρωπαϊκό Κοινοβούλιο.

* Την 1η Νοεμβρίου 2004, θα αναλάβει καθήκοντα η νέα Επιτροπή.

Επομένως, το 2004 προμηνύεται να μην είναι καθόλου συνηθισμένο έτος για τον προγραμματισμό των θεσμικών οργάνων της ΕΕ. Βάσει των ανωτέρω, και όπως είθισται για μια Επιτροπή η οποία πλησιάζει στο τέλος της θητείας της, το νομοθετικό πρόγραμμα και πρόγραμμα εργασίας για το 2004 είναι σκοπίμως πολύ πιο συγκεκριμένο απ' ό,τι τα προηγούμενα έτη. Η Επιτροπή επιδιώκει να ανταποκρίνεται το πρόγραμμά της κατά το δυνατόν στην πραγματικότητα, από την άποψη τόσο των αποτελεσμάτων του όσο και της δυνατότητας αξιοποίησής τους από τα άλλα θεσμικά όργανα της ΕΕ.

Υπό τις συνθήκες αυτές, η Επιτροπή αναθεώρησε τις κύριες πρωτοβουλίες που παρουσίασε στην ετήσια στρατηγική πολιτικής και τις μείωσε στις απόλυτα αναγκαίες και εφικτές για το 2004.

Βασικός σκοπός του νομοθετικού προγράμματος και προγράμματος εργασίας είναι να επικεντρώσει το ενδιαφέρον στις πρωτοβουλίες της Επιτροπής, να ανακοινώσει τις σημαντικές νέες προτάσεις της για το 2004 καθώς και περιορισμένο αριθμό σημαντικών προτάσεων που μεταφέρθηκαν από το 2003 (παράρτημα 1) και να επιβεβαιώσει την επιλογή προτάσεων που απαιτούν εκτεταμένη αξιολόγηση αντίκτυπου (παράρτημα 2). Ωστόσο, παρέχει επίσης μια πρώτη αξιολόγηση της προόδου που σημειώθηκε μέχρι σήμερα όσον αφορά την επίτευξη των στρατηγικών στόχων της Επιτροπής Prodi (παράρτημα 3), τονίζει την ανάγκη να δοθεί νομοθετική συνέχεια από το Συμβούλιο και το Ευρωπαϊκό Κοινοβούλιο σε προτάσεις που έχουν ήδη υποβληθεί από την Επιτροπή (παράρτημα 4) και εκθέτει την κατάσταση σχετικά με τις περαιτέρω εργασίες για την απλούστευση και κωδικοποίηση του κοινοτικού κεκτημένου (παράρτημα 5).

1. Διάλογος με το Ευρωπαϊκό Κοινοβούλιο και το Συμβούλιο

Στις 5 Μαρτίου 2003, η Επιτροπή ενέκρινε την ετήσια στρατηγική πολιτικής της για το 2004 [1], στην οποία ορίζει την προσχώρηση των δέκα νέων κρατών μελών ως κεντρική προτεραιότητα για το 2004, υποστηριζόμενη από δύο αλληλένδετες προτεραιότητες, δηλαδή τη σταθερότητα και τη βιώσιμη ανάπτυξη.

[1] COM(2003) 83 της 5ης Μαρτίου 2003

Η Επιτροπή υπέβαλε την ετήσια στρατηγική πολιτικής στο Ευρωπαϊκό Κοινοβούλιο και στο Συμβούλιο το Μάρτιο. Τους επόμενους μήνες, πραγματοποιήθηκε διαρθρωμένος διάλογος και με τα δύο θεσμικά όργανα για τις προτεραιότητες και τις κύριες πρωτοβουλίες για το 2004. Και τα δύο θεσμικά όργανα αντέδρασαν θετικά στις πολιτικές προτεραιότητες που καθόρισε η Επιτροπή και υπέβαλαν χρήσιμες παρατηρήσεις σχετικά με τις κύριες πρωτοβουλίες που προτάθηκαν για το 2004. Στις 23 Σεπτεμβρίου 2004, η αντιπρόεδρος κα de Palacio παρουσίασε το έγγραφο αξιολόγησης της παρακολούθησης της ετήσιας πολιτικής στρατηγικής της Επιτροπής για το 2004 [2] στη διάσκεψη των προέδρων των επιτροπών του Ευρωπαϊκού Κοινοβουλίου. Παράλληλα, το έγγραφο διαβιβάστηκε στο Συμβούλιο. Η αντίδραση των άλλων θεσμικών οργάνων στις προτεραιότητες της Επιτροπής ήταν θετική και διάφορες υποδείξεις που έγιναν σχετικά με τομεακές πρωτοβουλίες έχουν ληφθεί υπόψη στο νομοθετικό πρόγραμμα και πρόγραμμα εργασίας.

[2] SP(2003)3092/3 της 17ης Σεπτεμβρίου 2003

Αυτή τη χρονιά, ο διοργανικός διάλογος είχε ενισχυμένη πολυετή διάσταση. Βάσει των μεταρρυθμίσεων που συμφωνήθηκαν στο Ευρωπαϊκό Συμβούλιο της Σεβίλλης, το Συμβούλιο θα συστήσει στο Ευρωπαϊκό Συμβούλιο του Δεκεμβρίου 2003 να επικυρώσει ένα πολυετές στρατηγικό πρόγραμμα για την περίοδο 2004-2006. Το πρόγραμμα εκπονείται στο πλαίσιο διαβουλεύσεων με την Επιτροπή και το Ευρωπαϊκό Κοινοβούλιο θα ενημερωθεί σχετικά με το σκοπό και το περιεχόμενό του.

2. Προοπτικές και προκλήσεις για το 2004

Πολιτική προοπτική

Η Ευρωπαϊκή Ένωση θα αντιμετωπίσει τρεις μεγάλες προκλήσεις το 2004:

- Η διαμόρφωση της μελλοντικής Ένωσης

Δέκα νέα κράτη μέλη θα ενταχθούν στην Ευρωπαϊκή Ένωση την 1η Μαΐου 2004. Η ιστορική αυτή διεύρυνση θα δώσει αξιοσημείωτη ώθηση στη δυναμική της ΕΕ, αλλά θα αποτελέσει και σημαντική πρόκληση για την Ένωση. Το 2004 η Ένωση θα πρέπει να αρχίσει να προετοιμάζει το επόμενο πολιτικό και δημοσιονομικό πλαίσιο, δεδομένου ότι οι τρέχουσες μεσοπρόθεσμες δημοσιονομικές προοπτικές («Agenda 2000») λήγουν στα τέλη του 2006.

Θα πρέπει επίσης να συνεχιστεί η στρατηγική για μελλοντικές διευρύνσεις. Οι διαπραγματεύσεις με τη Βουλγαρία και τη Ρουμανία θα συνεχιστούν το 2004 και η Επιτροπή θα προετοιμάσει την επίσημη γνωμοδότησή της για την αίτηση προσχώρησης της Κροατίας στην Ένωση. Το Δεκέμβριο του 2004, το Ευρωπαϊκό Συμβούλιο θα αποφασίσει, βάσει έκθεσης της Επιτροπής, κατά πόσο η Τουρκία πληροί τα πολιτικά κριτήρια της Κοπενχάγης για την ενδεχόμενη έναρξη των διαπραγματεύσεων προσχώρησης.

- Προτεραιότητα στην πολιτική ατζέντα

Το 2004 θα είναι σημαντική χρονιά για την προώθηση των βασικών πολιτικών στόχων της Ένωσης, κυρίως στους τομείς της βιώσιμης ανάπτυξης και της σταθερότητας.

Η επίτευξη της βιώσιμης ανάπτυξης θα είναι το πολιτικό κέντρο βάρους για τις επόμενες δημοσιονομικές προοπτικές της Ένωσης (2007 και μετά). Το 2004, η Ένωση θα αναθεωρήσει τους στρατηγικούς στόχους που συμφωνήθηκαν στο Ευρωπαϊκό Συμβούλιο της Λισσαβώνας το Μάρτιο του 2000 και τη στρατηγική της ΕΕ που συμφωνήθηκε στο Γκέτεμποργκ σχετικά με τη βιώσιμη ανάπτυξη. Η πρωτοβουλία για την ανάπτυξη, που εγκρίθηκε από το Ευρωπαϊκό Συμβούλιο τον Οκτώβριο του 2003, πρέπει να αποτελέσει κίνητρο για επενδύσεις σε δίκτυα και γνώση το 2004, ενισχύοντας την εμπιστοσύνη στο οικονομικό δυναμικό της Ένωσης και παγιώνοντας την οικονομική ανάπτυξη.

Η πρόοδος προς την επίτευξη του στόχου να καταστεί η Ένωση ένας χώρος ελευθερίας, ασφάλειας και δικαιοσύνης πρέπει να παγιωθεί μέχρι το Μάιο του 2004 για την ολοκλήρωση της πρώτης φάσης του προγράμματος που συμφωνήθηκε στο Ευρωπαϊκό Συμβούλιο του Τάμπερε τον Οκτώβριο του 1999.

- Ανάπτυξη της εξωτερικής δράσης της Ένωσης

Η διεθνής κατάσταση είναι πιο τεταμένη και ασταθής απ' ό,τι ήταν επί σειρά ετών. Αυτό ενισχύει την ανάγκη για την Ευρωπαϊκή Ένωση να ενεργεί πιο ενιαία για την προώθηση της σταθερότητας, την υποστήριξη αποτελεσματικής πολύπλευρης αντίδρασης στις κρίσεις και την αντιμετώπιση των θεμελιωδών προβλημάτων που αντιμετωπίζει η παγκόσμια ανάπτυξη. Το σχέδιο της στρατηγικής ασφάλειας που παρουσίασε ο Ύπατος Εκπρόσωπος για την ΚΕΠΠΑ αναλύει αυτές τις απειλές καθώς και άλλες. Η Επιτροπή συμμετέχει ενεργά στην τελειοποίηση αυτής της στρατηγικής, η οποία αναμένεται να εγκριθεί από το Ευρωπαϊκό Συμβούλιο το Δεκέμβριο του 2003. Μετά την έγκρισή της, η Επιτροπή θα συμμετάσχει στα μέσα που έχουν στόχο τη μείωση των κινδύνων δυνητικών κρίσεων.

Η διεύρυνση ενισχύει την παρουσία της Ένωσης στη διεθνή σκηνή και σημαίνει ότι η Ένωση πρέπει να εξετάσει τις ευθύνες της στις γειτονικές περιοχές και να καθοδηγήσει την ανάπτυξη μιας στενής και υποστηρικτικής εταιρικής σχέσης με τους πλησιέστερους γείτονες στα ανατολικά, καθώς και στην περιοχή της Μεσογείου.

Μια σημαντική πρόκληση που αντιμετωπίζει η Ένωση το 2004 θα είναι να αντλήσει τα κατάλληλα συμπεράσματα από την αποτυχημένη υπουργική διάσκεψη του ΠΟΕ στο Κανκούν και να συνεχίσει τις εμπορικές διαπραγματεύσεις με τους εταίρους της που οδηγούν σε αυξημένα οφέλη για την οικονομική μεγέθυνση και ανάπτυξη.

Οικονομικές προοπτικές για την ΕΕ το 2004

Οι ασθενείς οικονομικές επιδόσεις που παρατηρήθηκαν στις οικονομίες της ΕΕ στο τέλος του 2002 συνεχίστηκαν σε όλη τη διάρκεια του πρώτου εξαμήνου του 2003. Συνεπώς, για τρίτο συνεχές έτος, η μεγέθυνση αναμένεται να είναι απογοητευτική: το μέσο ποσοστό ανάπτυξης αναμένεται να είναι περίπου Ύ% στην ΕΕ και ½% στη ζώνη ευρώ. Ωστόσο, με τις πρόσφορες συνθήκες μακροοικονομικής πολιτικής, το ευνοϊκό χρηματοοικονομικό περιβάλλον, το συνεχή αποπληθωρισμό, την πρόοδο των διαρθρωτικών μεταρρυθμίσεων και τη μείωση της γεωπολιτικής αβεβαιότητας, η εμπιστοσύνη των οικονομικών παραγόντων αποκαθίσταται και το διεθνές περιβάλλον βελτιώνεται.

Σε αυτό το πλαίσιο, η δυναμική της ανάκαμψης αναμένεται να ενισχυθεί το δεύτερο εξάμηνο του 2003 και να επιταχυνθεί όλο το 2004. Για την ΕΕ το επόμενο έτος προβλέπεται ανάκαμψη του μέσου ποσοστού ανάπτυξης ύψους 2%. Αυτή η τάση υποστηρίζεται από την ανάκαμψη των καταναλωτικών δαπανών, η οποία ενισχύεται από την αυξανόμενη εξωτερική ζήτηση και συνεπώς από την ανάκαμψη των επενδύσεων. Παρά αυτή την προβλεπόμενη ανάκαμψη, η μακρά περίοδος μέτριας ανάπτυξης είχε αρνητικό αντίκτυπο στις επιδόσεις της αγοράς εργασίας και η ανάπτυξη της απασχόλησης αναμένεται να είναι μέτρια.

Οι κίνδυνοι που συνδέονται με αυτές τις προοπτικές φαίνεται ότι είναι πιο ισορροπημένοι σε σχέση με τους προηγούμενους μήνες. Πρώτον, υπάρχουν πολλοί παράγοντες που συνηγορούν υπέρ της αυξημένης αισιοδοξίας όσον αφορά το βραχυπρόθεσμο ρυθμό ανάπτυξης της οικονομίας των ΗΠΑ, πράγμα το οποίο με τη σειρά του επηρεάζει θετικά την ανάπτυξη στην ΕΕ. Ωστόσο, αν κατέρρεε η ανάκαμψη στις ΗΠΑ, η αναμενόμενη βελτίωση στην οικονομία της ΕΕ μπορεί να κινδύνευε. Δεύτερον, η ενίσχυση του ευρώ αναχαίτισε την ανάκαμψη λόγω της μείωσης των εξαγωγών. Ωστόσο, η τάση αυτή εξισορροπείται από τη θετική επίδραση στην κατανάλωση λόγω κερδών που συνδέονται με το εμπόριο. Τέλος, το χρηματοοικονομικό περιβάλλον είναι ευνοϊκό για τον επιχειρηματικό τομέα και τα κέρδη των επιχειρήσεων σημείωσαν κάποια βελτίωση κατά τη διάρκεια του έτους. Εν τούτοις, εφόσον η προσαρμογή των ισολογισμών των επιχειρήσεων δεν έχει ολοκληρωθεί, η συνέχιση της προσαρμογής θα μπορούσε να είναι ανασχετικός παράγοντας για τις επενδυτικές δαπάνες στην ΕΕ.

3. Προτεραιότητες της Επιτροπής για το 2004

Μέσα σε αυτό το πλαίσιο, η Επιτροπή επιβεβαιώνει τις πολιτικές προτεραιότητες που είχε ορίσει στην ετήσια στρατηγική πολιτικής της για το 2004:

- Προσχώρηση δέκα νέων κρατών μελών

- σταθερότητα, και

- βιώσιμη ανάπτυξη

Η Επιτροπή καλεί τα άλλα θεσμικά όργανα της ΕΕ να λάβουν υπόψη τους αυτές τις προτεραιότητες, τις κύριες πρωτοβουλίες, τις νομοθετικές προτάσεις και τις μη νομοθετικές πράξεις στο δικό τους προγραμματισμό για το 2004. Η Επιτροπή επιβεβαιώνει τη βούλησή της να συνεργαστεί με τα άλλα θεσμικά όργανα της ΕΕ για την εφαρμογή των προτεραιοτήτων αυτών μέσω κοινού προγραμματισμού.

Όπως εξηγείται στην εισαγωγή, η Επιτροπή αναθεώρησε τις κύριες πρωτοβουλίες που παρουσίασε στην ετήσια στρατηγική πολιτικής και τις μείωσε στις απόλυτα αναγκαίες και εφικτές για το 2004.

Οι αντίστοιχες νομοθετικές προτάσεις και μη νομοθετικές πράξεις περιλαμβάνονται στον κατάλογο 1.

3.1. Η προσχώρηση των δέκα νέων κρατών μελών

Η Επιτροπή ορίζει τρεις κύριους στόχους για το 2004:

* εξασφάλιση της επιτυχούς ολοκλήρωσης της διαδικασίας προσχώρησης για τα δέκα νέα κράτη μέλη που θα ενταχθούν στην Ευρωπαϊκή Ένωση την 1η Μαΐου 2004. Αυτό περιλαμβάνει την εκπλήρωση των νομικών υποχρεώσεων της Ευρωπαϊκής Ένωσης και των νέων κρατών μελών έναντι του κοινοτικού κεκτημένου από την πρώτη ημέρα της προσχώρησης. Οι βασικές προτεραιότητες είναι η εφαρμογή της νομοθεσίας, η επέκταση των υφιστάμενων προγραμμάτων, μέσων και διαδικασιών στα νέα κράτη μέλη, η περαιτέρω ανάπτυξη της διοικητικής ικανότητας και η ανάπτυξη μιας στρατηγικής οικονομικής σύγκλισης.

* συνέχιση των διαπραγματεύσεων με τις υπόλοιπες υποψήφιες χώρες (Βουλγαρία και Ρουμανία) και αξιολόγηση και εκπόνηση σύστασης όσον αφορά την ενδεχόμενη έναρξη των διαπραγματεύσεων για την προσχώρηση της Τουρκίας καθώς και προετοιμασία της γνώμης για την αίτηση προσχώρησης της Κροατίας στην ΕΕ.

* διαμόρφωση μελλοντικών κατευθύνσεων για τη διευρυμένη Ευρωπαϊκή Ένωση και εδραίωση της θεσμικής και κανονιστικής μεταρρύθμισης.

Κύριες πρωτοβουλίες

- Ολοκλήρωση των προσχωρήσεων του 2004

1. Προσαρμογή των υφιστάμενων προγραμμάτων για τη συμμετοχή των νέων κρατών μελών.

2. Εφαρμογή και παρακολούθηση της εφαρμογής της κοινοτικής νομοθεσίας στα νέα κράτη μέλη, συμπεριλαμβανομένων των εξής:

* επιβολή του κεκτημένου, ιδίως στους τομείς της ασφάλειας των τροφίμων, της γεωργίας, του περιβάλλοντος, της τελωνειακής ένωσης, της εσωτερικής αγοράς, της δικαιοσύνης και των εσωτερικών υποθέσεων, και της ασφάλειας των θαλάσσιων μεταφορών.

* υλοποίηση της διευκόλυνσης Σένγκεν και έλεγχος της εφαρμογής από τα κράτη μέλη του σχετικού κεκτημένου για τον έλεγχο των εξωτερικών συνόρων.

* εξασφάλιση του ότι τα επίπεδα πυρηνικής ασφάλειας στα νέα κράτη μέλη είναι τόσο υψηλά όσο και στα υφιστάμενα κράτη μέλη.

- Συνεχιζόμενες διαπραγματεύσεις προσχώρησης και στρατηγική για πιθανές μελλοντικές προσχωρήσεις

3. Συνέχιση των διαπραγματεύσεων για την προσχώρηση της Βουλγαρίας και της Ρουμανίας.

4. Ανάλυση της συμμόρφωσης της Τουρκίας με τα πολιτικά κριτήρια για την προσχώρηση, όπως αποφασίστηκε στο Ευρωπαϊκό Συμβούλιο της Κοπεγχάγης.

5. Εξέταση της αίτησης της Κροατίας για ένταξη στην Ευρωπαϊκή Ένωση

- Προσαρμογή του πλαισίου της διευρυμένης Ευρωπαϊκής Ένωσης

6. Παρακολούθηση των αποτελεσμάτων της διακυβερνητικής διάσκεψης σχετικά με μια συνταγματική συνθήκη για την Ευρωπαϊκή Ένωση.

7. Εκπόνηση των δημοσιονομικών προοπτικών της ΕΕ για την περίοδο μετά το 2006, συμπεριλαμβανομένων:

* χρηματοοικονομικών και νομοθετικών προτάσεων για μεγάλα προγράμματα δαπανών μετά το 2006, μιας πρότασης για το σύστημα ιδίων πόρων και ενός σχεδίου διοργανικής συμφωνίας.

8. Ενημέρωση, κωδικοποίηση και απλούστευση του κοινοτικού κεκτημένου σύμφωνα με την πρωτοβουλία για καλύτερο νομοθετικό έργο (βλέπε παράρτημα 5).

9. Ολοκλήρωση των μεταρρυθμίσεων που ανακοίνωσε η Επιτροπή στο Λευκό Βιβλίο της το Μάρτιο του 2000 και εξασφάλιση της πραγματοποίησης όλων των αναγκαίων διοικητικών προετοιμασιών για την ένταξη.

3.2. Σταθερότητα

Η Επιτροπή ορίζει δύο κύριους στόχους για το 2004:

* ανάπτυξη σταθερού και συνεκτικού πολιτικού πλαισίου συνεργασίας με τις γειτονικές χώρες ώστε να δημιουργηθεί ένας χώρος ειρήνης, σταθερότητας και ευημερίας και να αποφευχθούν νέες διαχωριστικές γραμμές στην Ευρώπη, ως αποτέλεσμα της διεύρυνσης της Ένωσης.

* ανάπτυξη εσωτερικών πολιτικών της ΕΕ που υποστηρίζουν τη σταθερότητα και την ασφάλεια, και ιδίως παγίωση της προόδου προς τη δημιουργία ενός χώρου ελευθερίας, ασφάλειας και δικαιοσύνης (ολοκλήρωση του προγράμματος του Ταμπέρε), και αποτελεσματική ένταξη αυτών των πολιτικών σε μια συνεκτική εξωτερική δράση της ΕΕ. Ιδιαίτερη προσοχή θα δοθεί στη αποτελεσματική διαχείριση των κοινών μας συνόρων, επιτυγχάνοντας ισορροπία ανάμεσα στη σκληρή δράση κατά της παράνομης μετανάστευσης και τα μέτρα για τη δίκαιη μεταχείριση και την ένταξη των παράνομων μεταναστών και τα επιπλέον μέτρα για την καταπολέμηση του εγκλήματος και της τρομοκρατίας.

Κύριες πρωτοβουλίες

- Ευρωπαϊκή πολιτική γειτνίασης / Ευρύτερη Ευρώπη

1. Δημιουργία ενός διευρυμένου χώρου ειρήνης, σταθερότητας και ευημερίας που καλύπτει τους γείτονες της διευρυμένης ΕΕ στα ανατολικά και νότια, με βάση κοινές αξίες, κοινά συμφέροντα και βαθύτερη ολοκλήρωση. Αυτό θα συνδυάσει την πρόοδο όσον αφορά τις κοινές αξίες και την αποτελεσματική εφαρμογή των πολιτικών, οικονομικών και θεσμικών μεταρρυθμίσεων, με την προοπτική των στενότερων οικονομικών και πολιτικών δεσμών με την ΕΕ και την προοπτική της συμμετοχής στην εσωτερική αγορά και της βελτιωμένης συνοριακής και περιφερειακής/διεθνικής συνεργασίας στα εξωτερικά σύνορα της ΕΕ.

* Προετοιμασία μιας δέσμης σχεδίων δράσης, αρχίζοντας με έως και οκτώ χώρες της ανατολικής Ευρώπης και της Μεσογείου.

* ανάπτυξη ενός πλαισίου για τις γείτονες χώρες με την προοπτική f having a stake in the Single Market, ιδίως στον τομέα των μεταφορών, της ενέργειας και των δικτύων τηλεπικοινωνίας, δίδοντας ταυτόχρονα τη δέουσα προσοχή στις περιβαλλοντικές πτυχές τέτοιων δραστηριοτήτων.

* ενθάρρυνση της μεγαλύτερης πολιτικής συμμετοχής της ΕΕ στην πρόληψη συγκρούσεων και κρίσεων.

* ενίσχυση της πολιτιστικής συνεργασίας και των προσπαθειών βελτίωσης της αμοιβαίας κατανόησης.

- Ρωσία και χώρες της ανατολικής Ευρώπης

2. Εφαρμογή της απόφασης που ελήφθη στη σύνοδο κορυφής ΕΕ-Ρωσίας στην Αγία Πετρούπολη, το Μάιο του 2003, για την ανάπτυξη τεσσάρων "κοινών χώρων" (οικονομικού, δικαιοσύνης και εσωτερικών υποθέσεων, ασφάλειας, έρευνας/πολιτισμού). Βελτίωση της εφαρμογής των συμφωνιών εταιρικής σχέσης και συνεργασίας με τη Ρωσία και την Ουκρανία και στον τομέα της δικαιοσύνης και των εσωτερικών υποθέσεων, με βάση το σχέδιο δράσης κατά του οργανωμένου εγκλήματος με τη Ρωσία και το σχέδιο δράσης για τη δικαιοσύνη και τις εσωτερικές υποθέσεις με την Ουκρανία.

- Βαλκάνια

3. Συνέχιση του προγράμματος που συμφωνήθηκε στη Θεσσαλονίκη με τις βαλκανικές χώρες, καθώς και εκπόνηση συμφωνίας εταιρικής σχέσης και μελετών σκοπιμότητας για τη Βοσνία-Ερζεγοβίνη και τη Σερβία-Μαυροβούνιο ενόψει του εαρινού Ευρωπαϊκού Συμβουλίου του 2004.

- Ανάπτυξη πολιτικών της ΕΕ για την υποστήριξη της σταθερότητας και της ασφάλειας

4. Αξιολόγηση της προόδου που έχει επιτευχθεί σε σχέση με το πρόγραμμα Τάμπερε, συνεργασία με το Συμβούλιο για την εξασφάλιση της έγκρισης του μεγαλύτερου δυνατού αριθμού προτάσεων που απαιτούνται για τη δημιουργία ενός ευρωπαϊκού χώρου ελευθερίας, ασφάλειας και δικαιοσύνης έως την 1η Μαΐου 2004.

* Παρουσίαση της τελικής αξιολόγησης της εφαρμογής του προγράμματος του Ταμπέρε και του αντικτύπου του και των κατευθύνσεων για το επόμενο στάδιο στην ανάπτυξη του χώρου ελευθερίας, ασφάλειας και δικαιοσύνης.

* Δημιουργία υπηρεσίας για τη διαχείριση του ελέγχου των εξωτερικών συνόρων.

* Θέσπιση του νομικού πλαισίου για τη δεύτερη γενιά του συστήματος πληροφοριών Schengen (SiS II) και του συστήματος πληροφοριών για τις θεωρήσεις (visa information system).

5. Υλοποίηση νέων προγραμμάτων συνεργασίας με τρίτες χώρες στον τομέα της μετανάστευσης και ανάπτυξη ισορροπημένης προσέγγισης στη μετανάστευση, που εξασφαλίζουν τη διατήρηση υψηλών επιπέδων απασχόλησης και παραγωγικότητας και ενθαρρύνουν την καλύτερη ένταξη και τη δίκαιη μεταχείριση των νόμιμων μεταναστών στις ευρωπαϊκές κοινωνίες.

6. Ανάπτυξη πολιτικής για την ασφάλεια των δικτύων επικοινωνιών και πληροφοριών.

7. Συνέχιση της καταπολέμησης της τρομοκρατίας και της βιοτρομοκρατίας και βελτίωση των ευρωπαϊκών μέτρων ασφάλειας για την υποστήριξη των καθηκόντων του Petersberg, συμπεριλαμβανόμενης και της έρευνας.

3.3. Βιώσιμη ανάπτυξη

Η βιώσιμη ανάπτυξη είναι ένα ευρύ πεδίο προτεραιότητας, που καλύπτει τις ενέργειες που προορίζονται να προάγουν και να αναπτύξουν το ευρωπαϊκό οικονομικό και κοινωνικό πρότυπο (ευημερία, οικονομική σύγκλιση, κοινωνική συνοχή, περιβαλλοντική προστασία και καλύτερη ποιότητα ζωής). Σκοπός της Επιτροπής είναι να τονίσει ορισμένες πτυχές της προτεραιότητας αυτής που χρήζουν ιδιαίτερης προσοχής το 2004. Οι στόχοι της είναι:

* ενίσχυση της αποτελεσματικής διάδοσης των στόχων στρατηγικής πολιτικής που έχουν ήδη τεθεί για τη διευρυμένη Ευρωπαϊκή Ένωση.

* υπογράμμιση ορισμένων συγκεκριμένων δράσεων που θα συμβάλλουν στη διάδοση της βιώσιμης ανάπτυξης και στη βελτίωση της ποιότητας ζωής των ευρωπαίων πολιτών.

* βελτίωση του συντονισμού των οικονομικών και δημοσιονομικών πολιτικών μεταξύ των κρατών μελών ώστε να εξασφαλιστεί η ομαλή λειτουργία της ΟΝΕ, και

* συνέχιση της καταπολέμησης της φτώχειας και της προώθησης της βιώσιμης ανάπτυξης σε παγκόσμια κλίμακα.

Κύριες πρωτοβουλίες

- Εγκάρσιες πτυχές της βιώσιμης ανάπτυξης

1. Επιτάχυνση της προόδου για την επίτευξη των στόχων που καθορίστηκαν στη στρατηγική της Λισσαβώνας για την Ευρωπαϊκή Ένωση, με ιδιαίτερη έμφαση στην αναθεώρηση της στρατηγικής και των αναγκαίων μέτρων για την προώθηση της ανάπτυξης, της ανταγωνιστικότητας και της απασχόλησης, συμπεριλαμβανομένων των επενδύσεων σε δίκτυα και γνώση, μέσα σε ένα βιώσιμο πλαίσιο:

* εαρινή έκθεση στο Ευρωπαϊκό Συμβούλιο σχετικά με την αξιολόγηση της προόδου που σημειώθηκε και τον εντοπισμό προβλημάτων που απαιτούν επείγουσα εφαρμογή.

2. Προετοιμασία των επόμενων βημάτων της στρατηγικής της ΕΕ για τη βιώσιμη ανάπτυξη, συμπεριλαμβανομένων των εξής:

* αναθεώρηση των εσωτερικών και εξωτερικών πολιτικών διαστάσεων της στρατηγικής της ΕΕ για τη βιώσιμη ανάπτυξη, που εγκρίθηκαν στο Ευρωπαϊκό Συμβούλιο του Γκέτεμποργκ τον Ιούνιο του 2001 και παρακολούθηση της συνέχειας μετά την παγκόσμια διάσκεψη του Γιοχάνεσμπουργκ για τη βιώσιμη ανάπτυξη.

* εφαρμογή των πρωτοβουλιών της ΕΕ σχετικά με το νερό και την ενέργεια που ανακοινώθηκαν στο Γιοχάνεσμπουργκ.

- Τομεακές συνεισφορές στη βιώσιμη ανάπτυξη

3. Επενδύσεις σε δίκτυα και γνώση:

* ανάπτυξη ευρωπαϊκών δικτύων μεταφορών, ενέργειας και άλλων υποδομών με στόχο την αύξηση της διασυνδεσιμότητας και της βιωσιμότητας της οικονομίας της διευρυμένης Ευρωπαϊκής Ένωσης.

* ανάπτυξη του Ευρωπαϊκού Χώρου Έρευνας και υλοποίηση του σχεδίου δράσης για την αύξηση των επενδύσεων στον τομέα της έρευνας και ανάπτυξης σύμφωνα με το στόχο του 3% του ΑΕγχΠ και την προσέλκυση των αναγκαίων ανθρώπινων πόρων στην έρευνα.

* υποστήριξη καινοτόμων βιώσιμων και οικονομικών στην κατανάλωση ενέργειας τεχνολογιών καθώς και των προσπαθειών με στόχο τη μακροπρόθεσμη διαθεσιμότητα κατάλληλων πηγών και φορέων ενέργειας.

* επίσπευση των προετοιμασιών για το δορυφόρο Galileo, ο οποίος θα βελτιώσει τη διαχείριση της κυκλοφορίας, θα συμβάλει στην αποσυμφόρηση της κυκλοφορίας και θα βελτιώσει την παρακολούθηση της ενεργειακής υποδομής.

* αναθεώρηση και προσαρμογή της πρωτοβουλίας eEurope 2005, με στόχο κυρίως την προώθηση της ανάπτυξης και της χρήσης μιας ασφαλούς ευρωπαϊκής υποδομής ευρυζωνικών επικοινωνιών και βελτίωση της διεθνούς διαχείρισης του Διαδικτύου.

4. Ενσωμάτωση του προβληματισμού για τη βιωσιμότητα σε όλες τις πολιτικές της Ευρωπαϊκής Ένωσης, συμπεριλαμβανομένων των εξής:

* Υποβολή ανακοίνωσης για τη χρήση οικονομικών μέσων για την προστασία του περιβάλλοντος.

* παρουσίαση θεματικών στρατηγικών για το περιβάλλον (εδάφη, παρασιτοκτόνα, απόβλητα) στο πλαίσιο του 6ου προγράμματος δράσης για το περιβάλλον, συνέχιση της κοινοτικής στρατηγικής για την κλιματική μεταβολή και προώθηση ενός προγράμματος δράσης για το περιβάλλον και την υγεία 2004-2010.

* Εφαρμογή του δεύτερου μέρους της ατζέντας για την κοινωνική πολιτική όπως επανεξετάστηκε τον Ιούνιο του 2003.

- Εξωτερική διάσταση της βιώσιμης ανάπτυξης

5. Συμμετοχή στις διαπραγματεύσεις του ΠΟΕ και έναρξη, ή συνέχιση περιφερειακών ή διμερών εμπορικών διαπραγματεύσεων με εταίρους όπως η κοινή αγορά του Νότου (Mercosur), ο Καναδάς, η Οικονομική Συνεργασία των Χωρών του Κόλπου καθώς και οι χώρες ΑΚΕ, στο πλαίσιο των διαπραγματεύσεων για την περιφερειακή οικονομική συμφωνία εταιρικής σχέσης.

6. Εκπόνηση της ενδιάμεσης επανεξέτασης της συμφωνίας του Cotonou και μιας πρώτης μελέτης όσον αφορά την αναθεώρησή της, καθώς και ενός νέου χρηματοδοτικού πρωτοκόλλου που θα διαδεχθεί το 9ο Ευρωπαϊκό Ταμείο Ανάπτυξης. Παρακολούθηση της εφαρμογής της πρωτοβουλίας όσον αφορά τα χρέη και το Παγκόσμιο Ταμείο Υγείας και υλοποίηση του σχεδίου δράσης για τις μεταδοτικές ασθένειες και την αναπαραγωγική υγεία.

4. Εκτεταμένη αξιολόγηση αντικτύπου επιλεγμένων προτάσεων

Η ανακοίνωση της Επιτροπής της 5ης Ιουνίου 2002 σχετικά με την αξιολόγηση του αντίκτυπου [3] θέσπισε μια νέα ολοκληρωμένη μέθοδο αξιολόγησης του αντίκτυπου για όλες τις μείζονες πρωτοβουλίες, εκείνες δηλ. που παρουσιάζονται στην Ετήσια Στρατηγική Πολιτικής ή στο ετήσιο νομοθετικό πρόγραμμα και πρόγραμμα εργασίας. Στόχος της νέας μεθόδου είναι η βελτίωση της ποιότητας και της συνοχής της διαδικασίας ανάπτυξης πολιτικών και η αύξηση της διαφάνειας και της επικοινωνίας με τους ευρωπαίους πολίτες για τον αναμενόμενο αντίκτυπο των πρωτοβουλιών και νομοθετικών διατάξεων ευρωπαϊκής εμβέλειας. Η νέα διαδικασία ενσωματώνει, εκσυγχρονίζει και αντικαθιστά όλες τις υπάρχουσες ξεχωριστές αξιολογήσεις αντίκτυπου που εφαρμόζονταν προγενέστερα για την ανάλυση των προτάσεων της Επιτροπής.

[3] COM(2002) 276 της 5ης Ιουνίου 2002

Η επιλογή των προτάσεων για εκτεταμένη αξιολόγηση αντίκτυπου αποτελεί μέρος του κύκλου σχεδιασμού και προγραμματισμού της Επιτροπής. Με βάση μια δήλωση προκαταρκτικής αξιολόγησης αντίκτυπου, η Επιτροπή αποφασίζει στην ετήσια στρατηγική πολιτικής ή το αργότερο στο ετήσιο νομοθετικό πρόγραμμα και πρόγραμμα εργασίας της για ποιες προτάσεις θα χρειαστεί εκτεταμένη αξιολόγηση αντίκτυπου. Για τη λήψη της απόφασής της συνεκτιμά τα εξής κριτήρια:

- αν η πρόταση συνεπάγεται ουσιαστικό οικονομικό, περιβαλλοντικό ή/και κοινωνικό αντίκτυπο σε ένα συγκεκριμένο τομέα ή περισσότερους τομείς.

- αν η πρόταση έχει σημαντικό αντίκτυπο στα μείζονα ενδιαφερόμενα μέρη.

- αν η πρόταση επιφέρει μεγάλη πολιτική μεταρρύθμιση σε έναν ή περισσότερους τομείς.

Οι επιλέξιμες προτάσεις περιλαμβάνουν τόσο α) προτάσεις που αντιστοιχούν στα πρώιμα στάδια επιλογής της στρατηγικής, όπως ανακοινώσεις που καθορίζουν μια πολιτική, μια στρατηγική ή μια συγκεκριμένη πορεία δράσης, όσο και β) νομοθετικές προτάσεις.

Η εκτεταμένη αξιολόγηση του αντίκτυπου επικεντρώνεται στον οικονομικό, κοινωνικό και περιβαλλοντικό, καθώς και στον κανονιστικό αντίκτυπο μιας πρότασης. Περιλαμβάνει επίσης μια ανάλυση της επικουρικότητας και αναλογικότητας. Τέλος, μια διαδικασία εκτεταμένης αξιολόγησης του αντίκτυπου περιλαμβάνει συνήθως διαβουλεύσεις με τα ενδιαφερόμενα μέρη και με σχετικούς εμπειρογνώμονες σύμφωνα με τα ελάχιστα πρότυπα της Επιτροπής για τις διαβουλεύσεις.

Το 2004 σηματοδοτεί το πρώτο έτος πλήρους εφαρμογής της νέας διαδικασίας αξιολόγησης αντίκτυπου. Ορισμένες προτάσεις εντοπίστηκαν στον αρχικό κατάλογο προτάσεων της ΕΣΠ για εκτεταμένη αξιολόγηση αντίκτυπου το 2004. Οι περισσότερες από αυτές επιβεβαιώθηκαν και αρκετές άλλες προστέθηκαν ώστε να καταρτιστεί ο τελικός κατάλογος των επιλεγμένων προτάσεων για την αξιολόγηση αντίκτυπου στο παρόν πρόγραμμα εργασίας. Οι προτάσεις αντιπροσωπεύουν πρωτοβουλίες από ένα ευρύ φάσμα τομέων των τριών προτεραιοτήτων για το 2004.

Για λόγους διαφάνειας, οι προκαταρκτικές αξιολογήσεις αντίκτυπου δημοσιεύονται όταν εγκρίνεται το νομοθετικό πρόγραμμα και πρόγραμμα εργασίας [4], ενώ οι εκτεταμένες αξιολογήσεις αντίκτυπου διατίθενται στα άλλα θεσμικά όργανα και στο κοινό όταν η Επιτροπή εγκρίνει τις αντίστοιχες προτάσεις.

[4] Το παρόν νομοθετικό πρόγραμμα και πρόγραμμα εργασίας, καθώς και οι προκαταρκτικές αξιολογήσεις αντίκτυπου διατίθενται στον ακόλουθο ιστότοπο της Επιτροπής:

5. Συμπεράσματα

Το 2004 θα είναι έτος με ιδιαίτερη σημασία για την Ευρωπαϊκή Ένωση. Πρωταρχικό καθήκον κατά το 2004 θα είναι η ολοκλήρωση της επιτυχούς ένταξης των δέκα νέων κρατών μελών στην Ευρωπαϊκή Ένωση και ο καθορισμός της μελλοντικής μορφής της. Ταυτόχρονα, η Ευρωπαϊκή Ένωση θα πρέπει να εντείνει τις προσπάθειές της όσον αφορά την πολιτική της ατζέντα, εξασφαλίζοντας ότι τα 453 εκατομμύρια των πολιτών της μπορούν να έχουν καλές προοπτικές για σταθερότητα και βιώσιμη ανάπτυξη.

Η Επιτροπή προτίθεται να ανταποκριθεί πλήρως στο ρόλο της για να αντιμετωπίσει τις προκλήσεις αυτές και θα προσπαθήσει το επόμενο έτος να ολοκληρώσει το πρόγραμμα στρατηγικών στόχων που εξήγγειλε κατά την έναρξη της θητείας της.

ΠΑΡΑΡΤΗΜΑ 1

ΤΟ ΝΟΜΟΘΕΤΙΚΟ ΠΡΟΓΡΑΜΜΑ ΚΑΙ ΤΟ ΠΡΟΓΡΑΜΜΑ ΕΡΓΑΣΙΑΣ ΤΗΣ ΕΠΙΤΡΟΠΗΣ ΓΙΑ ΤΟ 2004

Κατάλογος νομοθετικών προτάσεων και μη νομοθετικών πράξεων

Κατάλογος 1: Νομοθετικές προτάσεις και μη νομοθετικές πράξεις που αντιστοιχούν στις πολιτικές προτεραιότητες για το 2004

Κατάλογος 2: Άλλες νομοθετικές προτάσεις και μη νομοθετικές πράξεις που είναι πιθανόν να υποβληθούν το 2004

Επεξηγηματικές σημειώσεις

(1) O κατάλογος 1 περιέχει ειδικές προτάσεις ή μη νομοθετικές πράξεις που αντιστοιχούν στις προτεραιότητες καθώς και στις προτάσεις που μεταφέρθηκαν από το 2003 τις οποίες δεσμεύεται να επιδιώξει η Επιτροπή το 2004.

(2) Ο κατάλογος 2 περιέχει ενδεικτική πρόβλεψη άλλων προτάσεων και πράξεων τις οποίες σκοπεύει να προωθήσει η Επιτροπή προς έγκριση το 2004.

(3) Οι κατάλογοι υπάρχουν μόνο στη γλώσσα του πρωτοτύπου (εν μέρει αγγλικά, εν μέρει γαλλικά).

(4) Η Επιτροπή επικαιροποιεί τον προγραμματισμό της κάθε μήνα και διαβιβάζει ένα "3μηνιαίο κυλιόμενο πρόγραμμα" στα άλλα θεσμικά όργανα της ΕΕ για να τα βοηθήσει στην οργάνωση της εργασίας τους [5].

[5] Για λόγους διαφάνειας, το πρόγραμμα αυτό δημοσιεύεται στην κεντρική σελίδα της Επιτροπής στο διαδίκτυο http://europa.eu.int/comm/ index_el.htm («Η Eπιτροπή στην υπηρεσία σας», «Πρόγραμμα Εργασίας», «3-μηνιαίο κυλιόμενο πρόγραμμα»).

(5) Ο πρώτος κατάλογος είναι διαρθρωμένος ανά πολιτική προτεραιότητα και κατόπιν ανά τομέα πολιτικής (π.χ. «Γεωργία» ή «Εσωτερική αγορά»), ενώ ο δεύτερος κατάλογος είναι διαρθρωμένος ανά τομέα πολιτικής. Οι κατάλογοι παρέχουν τις ακόλουθες πληροφορίες:

- αριθμός αναφοράς. π.χ. 004/ADMIN/001.

- αρμόδια υπηρεσία της Επιτροπής

- πιθανολογούμενη ημερομηνία έγκρισης

- εάν πρόκειται για νομοθετική πρόταση ή μη νομοθετική πράξη

- προσωρινή ένδειξη της πιθανής νομικής βάσης και της αντίστοιχης διοργανικής διαδικασίας (π.χ. συναπόφαση)

- εάν προβλέπεται υποχρεωτική ή προαιρετική διαβούλευση με την Επιτροπή των Περιφερειών (ΕτΠ) και/ή την Ευρωπαϊκή Οικονομική και Κοινωνική Επιτροπή (ΕΟΚΕ)

- σύντομη περιγραφή, πολιτικά κίνητρα και ένδειξη σχετικά με το εάν η πρόταση θα υποβληθεί σε εκτεταμένη αξιολόγηση αντικτύπου

- ο «κωδικός ταξινόμησης ανάλογα με το πολιτικό κίνητρο», προσφέρει τη δυνατότητα αναδιάταξης των προτάσεων σύμφωνα με τις πολιτικές προτεραιότητες: προσχώρηση (...), σταθερότητα (...), βιώσιμη ανάπτυξη (...)

ΠΑΡΑΡΤΗΜΑ 2

Προτάσεις οι οποίες θα υποβληθούν σε εκτεταμένη αξιολόγηση αντικτύπου πριν από την έγκρισή τους

Προσοχή: Λόγω των ειδικών συνθηκών του 2004 (βλέπε εισαγωγή) υπάρχουν ορισμένες προτάσεις για τις οποίες η Επιτροπή δεν είναι σε θέση να εγγυηθεί τον ακριβή χρόνο έκδοσής τους, αλλά για τις οποίες θα προβεί σε αξιολόγηση αντικτύπου. Στον πίνακα σημειώνονται με αστερίσκο.

Στον κατάλογο που επισυνάπτεται στο πρόγραμμα εργασίας, οι προτάσεις αυτές συνοδεύονται με τη σύντμηση "EXT" στη στήλη αξιολόγησης αντικτύπου.

ΔΟΚ = Διυπηρεσιακή Ομάδα Καθοδήγησης

Πριν από την υποβολή οιασδήποτε πρότασης που αφορά τον κοινωνικό τομέα, η Επιτροπή οφείλει να προβαίνει σε διαβούλευση με τους κοινωνικούς εταίρους για το πιθανό είδος και το περιεχόμενό της (σύμφωνα με το άρθρο 138 της συνθήκης). Η διαβούλευση αποτελεί αναπόσπαστο μέρος της διαδικασίας αξιολόγησης αντικτύπου.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

*

ΠΑΡΑΡΤΗΜΑ 3

Προσωρινή αξιολόγηση της προόδου όσον αφορά την επίτευξη των στρατηγικών στόχων της Επιτροπής Prodi

Εισαγωγή

1. Η Επιτροπή Prodi κατά την έναρξη της θητείας της έθεσε τέσσερις στρατηγικούς στόχους [6]: προώθηση νέων μορφών ευρωπαϊκής διακυβέρνησης, σταθεροποίηση της Ευρώπης και ενίσχυση της φωνής της στη διεθνή σκηνή, μία νέα οικονομική και κοινωνική ατζέντα και καλύτερη ποιότητα ζωής. Από μία πρώτη αξιολόγηση της προόδου όσον αφορά την επίτευξη των στρατηγικών αυτών στόχων προκύπτει ότι η Επιτροπή θα είναι σε θέση να κληροδοτήσει στους διαδόχους της σημαντικό έργο. Η Επιτροπή Prodi θα αφήσει μια Ευρωπαϊκή Ένωση είκοσι-πέντε κρατών μελών, με αναμορφωμένη συνθήκη, αναμορφωμένη Επιτροπή και αναμορφωμένες πολιτικές.

[6] Οι στρατηγικοί στόχοι της Επιτροπής για το διάστημα 2000-2005, «Η διαμόρφωση της νέας Ευρώπης».COM(2000) 154 της 9ης Φεβρουαρίου 2000

I. Προώθηση νέων μορφών ευρωπαϊκής διακυβέρνησης.

Αναθεωρημένη συνθήκη

2. Η Επιτροπή συμμετείχε ενεργά στη Διακυβερνητική Διάσκεψη που κατέληξε στην υπογραφή της συνθήκης της Νίκαιας. Η Επιτροπή στήριξε την εφαρμογή αυτής της συνθήκης. Με τη συνθήκη της Νίκαιας έγιναν οι απαραίτητες προσαρμογές για την προσχώρηση των δέκα νέων κρατών μελών και αυτό ήταν πράγματι ένα πολύ σημαντικό βήμα.

3. Ωστόσο, η Επιτροπή, από κοινού με άλλα ενδιαφερόμενα μέρη, θεώρησε σκόπιμη τη βελτίωση της συνθήκης της Νίκαιας. Η Επιτροπή υποστήριξε τη σύσταση της Συνέλευσης προκειμένου να εξεταστεί η θεσμική διάρθρωση της Ευρωπαϊκής Ένωσης των 25 κρατών μελών. Η αντιπροσωπεία της Επιτροπής, με επικεφαλής τους Επιτρόπους Barnier και Vitorino, συμμετείχε ενεργά στη Συνέλευση. Η Επιτροπή θεωρεί ότι η Συνέλευση συνιστά σημαντική πρόοδο έναντι των προηγούμενων διαπραγματεύσεων για τη συνθήκη, αλλά πιστεύει, επίσης, ότι το σχέδιο κειμένου μπορεί να βελτιωθεί κατά τη Διακυβερνητική Διάσκεψη.

Εσωτερικές Μεταρρυθμίσεις της Επιτροπής

4. Η Επιτροπή Prodi από την αρχή της θητείας της ανέλαβε τη δέσμευση να φέρει εις πέρας ένα ευρύ πρόγραμμα εσωτερικών μεταρρυθμίσεων. Οι τρεις βασικοί πυλώνες του είναι η μεταρρύθμιση του προσωπικού, ο στρατηγικός σχεδιασμός και προγραμματισμός και η δημοσιονομική διαχείριση. Μεταξύ των κυριοτέρων επιτευγμάτων περιλαμβάνονται:

* Επίτευξη συμφωνίας επί του αναθεωρημένου κανονισμού υπηρεσιακής κατάστασης του Συμβουλίου που επιτρέπει την εφαρμογή νέων μισθοδοτικών και συνταξιοδοτικών δομών. Εισαγωγή νέου συστήματος αξιολόγησης των επιδόσεων και προαγωγών.

* Εισαγωγή νέου κύκλου στρατηγικού σχεδιασμού και προγραμματισμού, που προσέφερε πολύτιμη συνδρομή στις προετοιμασίες της Επιτροπής για τη διεύρυνση. Βελτίωση της διαδικασίας λογoδοσίας μέσω ενός νέου συστήματος ετήσιων εκθέσεων δραστηριότητας για κάθε υπηρεσία της Επιτροπής.

* Συμφωνία επί ενός νέου δημοσιονομικού κανονισμού για τη διαχείριση των κοινοτικών ταμείων.

* Εισαγωγή νέων διαδικασιών για την πρόσβαση του κοινού στα έγγραφα της Επιτροπής και κώδικα δεοντολογίας για τους υπαλλήλους της Επιτροπής.

5. Η κλίμακα του προγράμματος μεταρρύθμισης είναι τέτοια ώστε τα οφέλη της δεν θα φανούν αμέσως αλλά θα γίνουν αισθητά με την πάροδο των ετών. Η πλήρης καθιέρωση των νέων διαδικασιών είναι χρονοβόρα και ορισμένες από αυτές, όπως είναι για παράδειγμα οι λογιστικές διαδικασίες, δεν έχουν ακόμη ολοκληρωθεί. Η διοίκηση της Επιτροπής εξακολουθεί να αντιμετωπίζει προβλήματα, όπως δείχνουν και οι πρόσφατες κατηγορίες που βαρύνουν την Eurostat. Η Επιτροπή είναι αποφασισμένη να αντιμετωπίσει αυτές τις δυσκολίες.

Καλύτερη διακυβέρνηση

6. Η Επιτροπή διεξήγαγε σειρά πρωτοβουλιών για τη βελτίωση της ευρωπαϊκής διακυβέρνησης. Η Λευκή Βίβλος για τη Διακυβέρνηση του Ιουλίου του 2001 περιείχε σειρά προτάσεων. Η διαδικασία αυτή οδήγησε στη δέσμη μέτρων για τη βελτίωση της νομοθεσίας του Ιουνίου του 2002. Μεταξύ των μέτρων περιλαμβανόταν η νέα διαδικασία αξιολόγησης αντικτύπου για την ανάπτυξη σημαντικών προτάσεων και ελάχιστα πρότυπα διαβούλευσης. Επιπλέον, η Επιτροπή προωθεί ένα σημαντικό πρόγραμμα για την απλούστευση της νομοθεσίας της Ευρωπαϊκής Ένωσης. Τα πλήρη οφέλη αυτών των πρωτοβουλιών θα φανούν σύντομα.

II. Σταθεροποίηση της ηπείρου και ενίσχυση της φωνής της Ευρώπης στη διεθνή σκηνή

Διεύρυνση

7. Η Επιτροπή Prodi στήριξε την επιτυχή ολοκλήρωση της διαδικασίας διεύρυνσης. Στο Ευρωπαϊκό Συμβούλιο της Κοπεγχάγης τον Δεκέμβριο του 2002, τα κράτη μέλη συμφώνησαν με τη σύσταση της Επιτροπής όσον αφορά την αναγκαιότητα προσχώρησης στην Ευρωπαϊκή Ένωση της Κύπρου, της Τσεχικής Δημοκρατίας, της Εσθονίας, της Ουγγαρίας, της Λετονίας, της Λιθουανίας, της Μάλτας, της Πολωνίας, της Σλοβακίας και της Σλοβενίας. Και τα εννέα δημοψηφίσματα που ακολούθησαν κατέδειξαν την ισχυρή λαϊκή στήριξη που έχει στις χώρες αυτές η προσχώρηση στην Ευρωπαϊκή Ένωση.

8. Η Επιτροπή στήριξε τις προετοιμασίες προσχώρησης των υποψηφίων κρατών στην Ευρωπαϊκή Ένωση. Διεξήγαγε, επίσης, εσωτερικές προπαρασκευαστικές εργασίες προκειμένου να διασφαλίσει ότι τα προγράμματα και οι πολιτικές της θα ανταποκρίνονται στις ανάγκες των νέων κρατών μελών. Η ημερομηνία ένταξης της 1ης Μαΐου 2004 σηματοδοτεί ένα αποφασιστικό βήμα στην ιστορία της Ευρωπαϊκής ηπείρου. Η Επιτροπή στήριξε, επίσης, τις προετοιμασίες προσχώρησης στην Ευρωπαϊκή Ένωση της Βουλγαρίας και της Ρουμανίας με χρονολογία-στόχο το έτος 2007. Η Επιτροπή στηρίζει τις προσπάθειες που καταβάλλει η Τουρκία προκειμένου να ικανοποιήσει τα πολιτικά κριτήρια της Κοπεγχάγης για την έναρξη διαπραγματεύσεων προσχώρησης με την Ένωση και προετοιμάζει τη γνωμοδότησή της για την αίτηση ένταξης της Κροατίας στην Ένωση.

Σταθερότητα

9. Η Επιτροπή διαδραμάτισε σημαντικό ρόλο στην ανάπτυξη της σταθερότητας πέραν των συνόρων μίας διευρυμένης Ευρωπαϊκής Ένωσης. Η ατζέντα της «Ευρύτερης Ευρώπης» κατά πάσα πιθανότητα θα συνεχιστεί και τα προσεχή έτη. Στην παρούσα φάση το πρόγραμμα σταθεροποίησης στα Βαλκάνια έχει στεφθεί με επιτυχία. Στις χώρες αυτές σημειώθηκε σημαντική πρόοδος. Στην Πρώην Γιουγκοσλαβική Δημοκρατία της Μακεδονίας, ύστερα από ρητό αίτημα της κυβέρνησης της χώρας, σταθμεύει ειρηνευτική δύναμη της Ευρωπαϊκής Ένωσης.

10. Η Επιτροπή ανέπτυξε, επίσης, τους δεσμούς της με τη Ρωσία και άλλες χώρες της Ανατολικής Ευρώπης, τον Καύκασο και την Κεντρική Ασία.

Ευρύτερη Ευρώπη - Γειτονικές σχέσεις

11. Η Επιτροπή στην ανακοίνωσή της με τίτλο «Ευρύτερη Ένωση - Γειτονικές Σχέσεις» του Μαρτίου του 2003, προώθησε ένα φιλόδοξο όραμα για τη δημιουργία ενός διευρυμένου χώρου ειρήνης, σταθερότητας και ευημερίας που θα περικλείει τους γείτονες στα ανατολικά και στα νότια σύνορά της, οι οποίοι προς το παρόν δεν έχουν προοπτική ένταξης στην ΕΕ, στη βάση κοινών αξιών, κοινών συμφερόντων και βαθιάς ολοκλήρωσης. Η προσέγγιση αυτή συνδυάζει την επίτευξη προόδου όσον αφορά τις κοινές αξίες και την αποτελεσματική εφαρμογή των πολιτικών, οικονομικών και θεσμικών μεταρρυθμίσεων με την προοπτική στενότερων οικονομικών και πολιτικών δεσμών με την ΕΕ, συμπεριλαμβανομένης μίας συμμετοχής στην εσωτερική αγορά και βελτιωμένης διασυνοριακής και περιφερειακής/διεθνικής συνεργασίας στα εξωτερικά σύνορα της Ένωσης.

12. Επιπλέον, η Επιτροπή προώθησε τη διαδικασία της Βαρκελώνης με σκοπό τη δημιουργία μίας ευρωμεσογειακής ζώνης ελεύθερων συναλλαγών. Η πρόοδος αναχαιτίστηκε εξ αιτίας της κρίσης μεταξύ Ισραήλ και Παλαιστίνης. Η Επιτροπή στήριξε όλες τις προσπάθειες ειρήνευσης κυρίως δε την πρωτοβουλία του οδικού χάρτη. Η Ευρωπαϊκή Ένωση προσχώρησε σε συμφωνία σύνδεσης με την Αίγυπτο και διεξήγαγε διαπραγματεύσεις για αντίστοιχες συμφωνίες σύνδεσης με την Αλγερία και το Λίβανο.

Δράσεις στη διεθνή σκηνή

13. Η Επιτροπή Prodi διαδραμάτισε ηγετικό ρόλο στις προσπάθειες καθιέρωσης μίας νέας πολυμερούς συνολικής διακυβέρνησης. Η Επιτροπή διαδραμάτισε ενεργό ρόλο στην προσπάθεια επικύρωσης του πρωτοκόλλου του Κιότο σχετικά με την κλιματική μεταβολή, για την επιτυχή ολοκλήρωση της Παγκόσμιας Διάσκεψης Κορυφής όσον αφορά τη βιώσιμη ανάπτυξη το 2002 και για τη δρομολόγηση νέων πολυμερών εμπορικών διαπραγματεύσεων στη Doha. Η Επιτροπή εξακολουθεί να πιστεύει ότι ο πολυμερής διάλογος αποτελεί τον καλύτερο τρόπο αντιμετώπισης των συνεπειών της παγκοσμιοποίησης. Η Επιτροπή παραμένει προσηλωμένη στους αναπτυξιακούς στόχους της χιλιετίας των Ηνωμένων Εθνών. Στο πλαίσιο αυτό, ολοκλήρωσε τις διαπραγματεύσεις της συμφωνίας Κοτονού και προετοίμασε μία νέα κοινοτική αναπτυξιακή πολιτική. Η Επιτροπή βελτίωσε την εστίαση και την εφαρμογή των αναπτυξιακών προγραμμάτων ώστε να μεγιστοποιήσει της συμβολή της.

III. Μία νέα οικονομική και κοινωνική ατζέντα

Λισσαβώνα και βιώσιμη ανάπτυξη

14. Χάρη στη συμβολή της Επιτροπής, το Ευρωπαϊκό Συμβούλιο της Λισσαβώνας (Μάρτιος 2000) συμφώνησε στο στόχο να γίνει η Ευρώπη έως το 2010 «η ανταγωνιστικότερη και δυναμικότερη οικονομία της γνώσης, ανά την υφήλιο ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή». Ύστερα από πρόταση της Επιτροπής, το Ευρωπαϊκό Συμβούλιο του Γκέτεμποργκ, του Ιουνίου του 2001, ενσωμάτωσε την περιβαλλοντική διάσταση στη στρατηγική της Λισσαβώνας και καθιέρωσε μία στρατηγική για τη βιώσιμη ανάπτυξη. Η Επιτροπή προώθησε δυναμικά την ατζέντα της Λισσαβώνας για την οικονομική μεταρρύθμιση. Μεταξύ των επιτευγμάτων περιλαμβάνεται η ελευθέρωση των αγορών ενέργειας και των τηλεπικοινωνιακών υπηρεσιών, η δημιουργία ενός ευρωπαϊκού χώρου έρευνας καθώς και προτάσεις για την ελευθέρωση των αεροπορικών και σιδηροδρομικών μεταφορών. Ο βαθμός δέσμευσης των κρατών μελών αποτελεί βασικό παράγοντα για το κατά πόσο η Ευρωπαϊκή Ένωση θα επιτύχει τελικά το στόχο της Λισσαβώνας.

15. Η κοινωνική ατζέντα της Νίκαιας συμπληρώνει τη στρατηγική της Λισσαβώνας και εντάσσεται σ' αυτήν. Αναθεωρήθηκε τον Ιούνιο του 2003 προκειμένου να συνεκτιμηθούν οι εξελίξεις στην αγορά εργασίας και στην κοινωνία. Η Επιτροπή καθιέρωσε την ανοικτή μέθοδο συντονισμού στους τομείς της κοινωνικής ένταξης και των συντάξεων και ανέλαβε το συντονισμό του Ευρωπαϊκού Έτους για τα άτομα με αναπηρίες. Στον τομέα των εργασιακών σχέσεων, στήριξε τον κοινωνικό διάλογο και οσάκις κρίθηκε απαραίτητο ενέκρινε ειδικές νομικές προτάσεις, για παράδειγμα σχετικά με την υγεία και την ασφάλεια στην εργασία και την προσωρινή απασχόληση.

Ενιαία Αγορά και εισαγωγή του ευρώ

16. Τα χαρτονομίσματα και τα κέρματα ευρώ κυκλοφόρησαν με επιτυχία στα δώδεκα κράτη μέλη. Το ευρώ, βασιζόμενο στη δέσμευση για τη διεξαγωγή χρηστών μακροοικονομικών πολιτικών, συμβάλλει στην ανάπτυξη, στην ανταγωνιστικότητα και στην απασχόληση. Ωστόσο, η εισαγωγή του ευρώ καθιστά εμφανή την ανάγκη περαιτέρω αλλαγών προκειμένου να είναι σε θέση η Ευρώπη να αντλήσει όλα τα δυνατά οφέλη από την ενιαία αγορά. Χάρη στην επιτυχή εισαγωγή του ευρώ, η οικονομική και νομισματική ένωση μπορεί αναμφίβολα να χαρακτηριστεί ως ένα από τα σημαντικότερα ορόσημα της ευρωπαϊκής ολοκλήρωσης μαζί με προηγούμενα επιτεύγματα όπως η τελωνειακή ένωση το 1968 και η ενιαία αγορά του 1992.

Γεωργία και Αλιεία

17. Η ατζέντα της Επιτροπής για τη μεταρρύθμιση συμπεριέλαβε την Κοινή Γεωργική Πολιτική και την Κοινή Αλιευτική Πολιτική. Στις 26 Ιουνίου 2003, οι υπουργοί Γεωργίας της ΕΕ ενέκριναν μία θεμελιώδη μεταρρύθμιση της Κοινής Γεωργικής Πολιτικής (ΚΓΠ). Η νέα ΚΓΠ θα έχει ως κεντρικό άξονα τη βιώσιμη γεωργία δίνοντας παράλληλα στους γεωργούς της ΕΕ την ελευθερία να παράγουν ό,τι ζητεί η αγορά. Μελλοντικά, η συντριπτική πλειονότητα των επιδοτήσεων θα καταβάλλονται ανεξάρτητα από τον όγκο της παραγωγής

18. Τον Δεκέμβριο του 2002, οι υπουργοί Αλιείας της ΕΕ συμφώνησαν στη μεταρρύθμιση της Κοινής Αλιευτικής Πολιτικής με σκοπό τη διατήρηση των αλιευτικών αποθεμάτων, την προστασία του θαλάσσιου περιβάλλοντος, τη διασφάλιση της οικονομικής βιωσιμότητας των τομέων αλιείας και υδατοκαλλιέργειας και την παροχή τροφίμων καλής ποιότητας στους καταναλωτές.

IV. Καλύτερη ποιότητα ζωής

Δικαιοσύνη και εσωτερικές υποθέσεις

19. Η Επιτροπή προώθησε μέτρα για τη δημιουργία ενός ευρωπαϊκού χώρου ελευθερίας, ασφάλειας και δικαιοσύνης, σύμφωνα με την εντολή του Ευρωπαϊκού Συμβουλίου του Τάμπερε τον Οκτώβριο του 1999. Η Επιτροπή λόγω της αυξανόμενης εμπειρίας της επέτυχε να αντιδράσει γρήγορα στα γεγονότα της 11ης Σεπτεμβρίου. Το Συμβούλιο συμφώνησε σε μία σειρά προτάσεων, συμπεριλαμβανομένου του κοινού ευρωπαϊκού εντάλματος σύλληψης, και στην καταπολέμηση της λαθρομετανάστευσης. Ωστόσο, απαιτείται περαιτέρω πρόοδος ώστε να ικανοποιηθούν τα αιτήματα των πολιτών και οι πολιτικοί στόχοι του Ευρωπαϊκού Συμβουλίου.

Δημόσια Υγεία, Περιβάλλον, Μεταφορές και Ενέργεια

20. Η Ευρωπαϊκή Επιτροπή συνεργάζεται με τα κράτη μέλη προκειμένου να διασφαλίσει ότι η Ευρωπαϊκή Ένωση θα επιτύχει τους στόχους της για μείωση των εκπομπών άνθρακα όπως συμφωνήθηκε στην περιβαλλοντική διάσκεψη του Κιότο. Η αλλαγή του κλίματος αποτελεί ένα από τα βασικά θέματα του έκτου περιβαλλοντικού προγράμματος δράσης της Ευρωπαϊκής Ένωσης, που πρέπει να ολοκληρωθεί έως το 2012, σε συνδυασμό με την προστασία της φύσης και της βιοποικιλότητας, τη συμβολή στην καλύτερη ποιότητα ζωής και κοινωνική ευημερία των πολιτών, τη μεγαλύτερη αποτελεσματικότητα των πόρων και τη διαχείριση των πόρων και των αποβλήτων. Η Επιτροπή έχει αναλάβει τη διαχείριση του νέου προγράμματος δράσης για τη δημόσια υγεία στο διάστημα από το 2003 έως το 2008. Η Επιτροπή προέβη στη σύσταση Αρχής για την Ασφάλεια των Τροφίμων, Οργανισμού για την Ασφάλεια στη Θάλασσα και προτείνει τη δημιουργία ενός Ευρωπαϊκού Κέντρου Πρόληψης και Ελέγχου των Νόσων.

21. Η Επιτροπή εκπόνησε επίσης ένα δεκαετές πρόγραμμα μεταφορών, που θα εφαρμόζεται έως το 2010, με στόχο να επανεστιαστεί η πολιτική μεταφορών της Ευρώπης στις ανάγκες και στα αιτήματα των πολιτών της. Επιπλέον, η Επιτροπή ανέπτυξε μία μακροπρόθεσμη στρατηγική για τη διασφάλιση του ενεργειακού εφοδιασμού στην Ευρώπη. Η Επιτροπή συμμετείχε ενεργά στην ενθάρρυνση της εφαρμογής διευρωπαϊκών δικτύων μεταφορών, στο άνοιγμα των σιδηροδρομικών δικτύων στον ανταγωνισμό και στη βελτίωση της ασφάλειας των μεταφορών (κυρίως της ασφάλειας στη θάλασσα). Προώθησε επίσης ενεργά την πρόσβαση σε ποιοτικές υπηρεσίες γενικού ενδιαφέροντος.

22. Τέλος, η Επιτροπή καθιέρωσε ένα «Ταμείο Αλληλεγγύης» για να δώσει τη δυνατότητα στην Ευρωπαϊκή Ένωση να στηρίζει τα κράτη μέλη και τα υποψήφια για προσχώρηση κράτη σε περίπτωση φυσικών καταστροφών. Κονδύλια του Ταμείου Αλληλεγγύης έχουν ήδη χρησιμοποιηθεί για την αντιμετώπιση των πλημμύρων που εκδηλώθηκαν στην Κεντρική Ευρώπη το καλοκαίρι του 2002 και των πυρκαγιών σε δάση της Νότιας Ευρώπης το καλοκαίρι του 2003.

ΠΑΡΑΡΤΗΜΑ 4

Προτάσεις της Επιτροπής στις οποίες πρέπει να δώσει συνέχεια η νομοθετική αρχή το 2004

Γενικές υποθέσεις και εξωτερικές σχέσεις

- Πρόταση κανονισμού σχετικά με την αποκεντρωμένη συνεργασία (2003/0156/COD)

- Πρόταση κανονισμού σχετικά με την προαγωγή της ισότητας των φύλων στη συνεργασία για την ανάπτυξη (2003/0176/COD)

Φορολογία/Τελωνειακή Ένωση

- Πρόταση κανονισμού σχετικά με την πρόληψη της νομιμοποίησης εσόδων από παράνομες δραστηριότητες μέσω της τελωνειακής συνεργασίας (2002/0132/COD)

- Πρόταση οδηγίας για την τροποποίηση της οδηγίας 77/388/EΟΚ όσον αφορά τον φόρο προστιθέμενης αξίας επί των υπηρεσιών που παρέχονται στον ταχυδρομικό τομέα (2003/0091/CNS)

- Πρόταση οδηγίας που τροποποιεί την οδηγία 92/81/ΕΟΚ και την οδηγία 92/82/ΕΟΚ για την καθιέρωση ενός ειδικού φορολογικού καθεστώτος για το πετρέλαιο κίνησης που χρησιμοποιείται ως καύσιμο για επαγγελματικούς σκοπούς και για την προσέγγιση των ειδικών φόρων κατανάλωσης επί της βενζίνης και του πετρελαίου ντίζελ κίνησης (2002/0191/CNS και COM(2002) 410)

Δικαιοσύνη και εσωτερικές υποθέσεις

Κοινή πολιτική ασύλου:

- Πρόταση οδηγίας για ελάχιστες προδιαγραφές για τις διαδικασίες με τις οποίες τα κράτη μέλη χορηγούν και ανακαλούν το καθεστώς του πρόσφυγα (2000/0238/CNS)

Κοινή πολιτική για τη μετανάστευση και για την καταπολέμηση της λαθρομετανάστευσης:

- Πρόταση οδηγίας του Συμβουλίου για τις προϋποθέσεις εισόδου και παραμονής υπηκόων τρίτων χωρών με σκοπό τις σπουδές, την επαγγελματική κατάρτιση ή την εθελοντική υπηρεσία (2002/0242/CNS)

- Πρόταση οδηγίας σχετικά με τον τίτλο παραμονής μικρής διάρκειας που χορηγείται στα θύματα της διευκόλυνσης της λαθρομετανάστευσης ή της διακίνησης ανθρώπων που συνεργάζονται με τις αρμόδιες αρχές (2002/0043/CNS)

- Πρόταση οδηγίας για τις προϋποθέσεις εισόδου και διαμονής υπηκόων τρίτων χωρών με σκοπό τη μισθωτή απασχόληση και την άσκηση ανεξάρτητων οικονομικών δραστηριοτήτων (2001/0154/CNS)

Εσωτερικά και εξωτερικά σύνορα, κοινή πολιτική για τις θεωρήσεις διαβατηρίων:

- Πρόταση οδηγίας σχετικά με τις προϋποθέσεις υπό τις οποίες υπήκοοι τρίτων χωρών δύνανται να ταξιδεύουν ελεύθερα εντός του εδάφους των κρατών μελών για χρονική περίοδο που δεν υπερβαίνει τους τρεις μήνες, με τη θέσπιση ειδικής άδειας ταξιδίου και με τον καθορισμό των προϋποθέσεων εισόδου ενόψει μετακίνησης που δεν υπερβαίνει τους έξι μήνες (2001/0155/CNS)

- Πρόταση κανονισμού για την τροποποίηση του κανονισμού (ΕΚ) 1683/95 για την καθιέρωση θεώρησης ενιαίου τύπου. και πρόταση κανονισμού για την τροποποίηση του κανονισμού (ΕΚ) 1030/2002 για την καθιέρωση αδειών διαμονής ενιαίου τύπου για τους υπηκόους τρίτων χωρών (2003/0217/CNS and 2003/0218/CNS)

Ένας πραγματικός χώρος δικαιοσύνης για θέματα αστικού δικαίου:

- Πρόταση κανονισμού για τη θέσπιση ευρωπαϊκού εκτελεστού τίτλου για μη αμφισβητούμενες αξιώσεις (2002/0090/CNS)

- Πρόταση οδηγίας για την αποζημίωση των θυμάτων αξιοποίνων πράξεων (COM(2002) 562)

Καταπολέμηση του εγκλήματος και της τρομοκρατίας και ένας πραγματικός χώρος δικαιοσύνης για θέματα ποινικού δικαίου:

- Πρόταση απόφασης πλαισίου του Συμβουλίου για την καταπολέμηση του ρατσισμού και της ξενοφοβίας (2001/0270/CNS)

- Πρόταση απόφασης πλαισίου του Συμβουλίου για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (2001/0114/CNS)

- Πρόταση οδηγίας σχετικά με την προστασία του περιβάλλοντος μέσω του ποινικού δικαίου (2001/0076/COD)

- Πρόταση οδηγίας σχετικά με τη ρύπανση από πλοία και την εισαγωγή κυρώσεων, συμπεριλαμβανομένων ποινικών κυρώσεων, για αδικήματα ρύπανσης(2003/0037/COD)

- Πρόταση απόφασης πλαισίου για την ενίσχυση του πλαισίου του ποινικού δικαίου για την επιβολή του νόμου κατά της ρύπανσης που προέρχεται από πλοία (2003/0088/CNS)

- Πρόταση οδηγίας σχετικά με την προστασία των οικονομικών συμφερόντων της Κοινότητας μέσω του ποινικού δικαίου (2001/0115/COD)

- Πρόταση απόφασης πλαισίου του Συμβουλίου για την καταπολέμηση της σεξουαλικής εκμετάλλευσης και της παιδικής πορνογραφίας (2001/0025/CNS)

- Πρόταση απόφασης για την θέσπιση προγράμματος κοινοτικής δράσης για την προώθηση ενεργειών στον τομέα της προστασίας των οικονομικών συμφερόντων της Κοινότητας (2003/0152/COD)

- Πρόταση απόφασης σχετικά με την ανάλυση και τη συνεργασία όσον αφορά τα κίβδηλα κέρματα ευρώ (2003/0158/CNS)

Απασχόληση, κοινωνική πολιτική, θέματα υγείας και καταναλωτών

- Πρόταση οδηγίας περί των όρων εργασίας των προσωρινά απασχολουμένων μέσω εταιρείας προσωρινής απασχόλησης (2002/0072/COD)

- Πρόταση κανονισμού που τροποποιεί τον κανονισμό (ΕΟΚ) αριθ. 1612/68 περί της ελεύθερης κυκλοφορίας των εργαζομένων στο εσωτερικό της Κοινότητας (1998/0229/COD) και πρόταση οδηγίας που τροποποιεί την οδηγία αριθ. 68/360/EΟΚ περί καταργήσεως των περιορισμών στη διακίνηση και στη διαμονή των εργαζομένων των Κρατών μελών και των οικογενειών τους στο εσωτερικό τής Κοινότητος (1998/0230/COD)

- Πρόταση κανονισμού για τη συνεργασία στον τομέα της προστασίας των καταναλωτών (2003/0162/COD)

- Πρόταση κανονισμού για την ίδρυση του Ευρωπαϊκού κέντρου πρόληψης και ελέγχου των νόσων (2003/0174/COD)

- Κοινωνική ασφάλιση: συντονισμός συστημάτων λόγω της ελεύθερης διακίνησης προσώπων (1998/0360/COD)

- Πρόταση κανονισμού για την τροποποίηση του κανονισμού (ΕΟΚ) αριθ. 1408/71 του Συμβουλίου περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητος (2003/0138/COD)

- Πρόταση κανονισμού του Συμβουλίου για το ευρωπαϊκό κέντρο παρακολούθησης του ρατσισμού και της ξενοφοβίας (2003/0185/CNS)

Ανταγωνιστικότητα (εσωτερική αγορά, βιομηχανία και έρευνα)

Εσωτερική αγορά

- Πρόταση οδηγίας σχετικά με την αναγνώριση των επαγγελματικών προσόντων (2002/0061/COD)

- Πρόταση κανονισμού σχετικά με την προώθηση των πωλήσεων στην εσωτερική αγορά (2001/0227/COD)

- Πρόταση κανονισμού για το κοινοτικό δίπλωμα ευρεσιτεχνίας (2000/0177/CNS)

- Πρόταση οδηγίας σχετικά με τη δυνατότητα κατοχύρωσης με δίπλωμα ευρεσιτεχνίας των εφευρέσεων που εφαρμόζονται σε υπολογιστή (2002/0047/COD)

- Πρόταση κανονισμού που τροποποιεί τον κανονισμό για το κοινοτικό εμπορικό σήμα (2002/0308/CNS)

- Πρόταση οδηγίας σχετικά με τα μέτρα και τις διαδικασίες που αποσκοπούν στη διασφάλιση του σεβασμού των δικαιωμάτων διανοητικής ιδιοκτησίας (2003/0024/COD)

- Πρόταση οδηγίας που τροποποιεί τις οδηγίες 72/166/EΟΚ 84/5/EΟΚ, 88/357/EΟΚ, 90/232/EΟΚ και την οδηγία 2000/26/EΚ την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων (2002/0124/COD)

- Πρόταση οδηγίας σχετικά με τις δημόσιες προσφορές εξαγοράς (2002/0240/COD)

- Πρόταση οδηγίας για την εναρμόνιση των απαιτήσεων διαφάνειας της πληροφόρησης σχετικά με εκδότες των οποίων οι κινητές αξίες έχουν εισαχθεί για διαπραγμάτευση σε ρυθμιζόμενη αγορά και για την τροποποίηση της οδηγίας 2001/34/ΕΚ (2003/0045/COD)

Πολιτική για τους καταναλωτές:

- Πρόταση οδηγίας για την εναρμόνιση των νομοθετικών, κανονιστικών και διοικητικών διατάξεων που διέπουν τις πιστώσεις που χορηγούνται στους καταναλωτές (2002/0222/COD)

- Πρόταση οδηγίας για τις αθέμιτες εμπορικές πρακτικές (2003/0134/COD)

Επιχειρήσεις:

- Πρόταση απόφασης περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC) (2003/0147/COD)

- Πρόταση οδηγίας σχετικά με την έγκριση των μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Αναδιατυπωμένη έκδοση) (2003/0153/COD)

Ανταγωνισμός:

- Πρόταση κανονισμού για τον έλεγχο των συγκεντρώσεων μεταξύ επιχειρήσεων (2002/0296/CNS), εάν δεν εγκριθεί το 2003

Μεταφορές, τηλεπικοινωνίες και ενέργεια

- Πρόταση κανονισμού του Συμβουλίου για την τροποποίηση του κανονισμού (Ευρατόμ) αριθ. 2587/1999, περί καθορισμού των σχεδίων επενδύσεων τα οποία πρέπει να ανακοινώνονται στην Επιτροπή, σύμφωνα με το άρθρο 41 της Συνθήκης για την ίδρυση της Ευρωπαϊκής Κοινότητας Ατομικής Ενέργειας (COM(2003) 370)

- Πρόταση οδηγιών σχετικά με την προσέγγιση των μέτρων για την ασφάλεια του ενεργειακού εφοδιασμού (2002/0219/COD, 2002/0220/COD) και 2002/0221/CNS)

- Πρόταση οδηγίας περί θεσπίσεως ενός πλαισίου για τον καθορισμό απαιτήσεων οικολογικού σχεδιασμού για τα προϊόντα που καταναλώνουν ενέργεια και περί τροποποιήσεως της οδηγίας 92/42/ΕΟΚ (2003/0172/COD)

- Πρόταση κανονισμού για την εναρμόνιση ορισμένων κοινωνικών διατάξεων στον τομέα των οδικών μεταφορών (2001/0241/COD)

- Πρόταση οδηγίας σχετικά με ένα διαφανές σύστημα εναρμονισμένων κανόνων για περιορισμούς σε βαρέα φορτηγά που εκτελούν διεθνείς μεταφορές σε καθορισμένες αρτηρίες (απαγόρευση κυκλοφορίας το σαββατοκύριακο) (1998/0096/COD)

- Πρόταση οδηγίας για την τροποποίηση της οδηγίας 1999/62/EΚ περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής ("Eurovignette") (2003/0175/COD)

- Πρόταση οδηγίας σχετικά με τη γενίκευση και τη διαλειτουργικότητα των συστημάτων οδικών τηλεδιοδίων στην Κοινότητα (2003/0081/COD)

- Τροποποιημένη πρόταση κανονισμού σχετικά με δράσεις των κρατών μελών για τους όρους παροχής δημόσιας υπηρεσίας στον τομέα των σιδηροδρομικών, οδικών και εσωτερικών πλωτών συγκοινωνιών (2000/0212/COD)

- Πρόταση κανονισμού για τη διαπραγμάτευση και εφαρμογή των αεροπορικών συμφωνιών μεταξύ των κρατών μελών και τρίτων χωρών (2003/0044/COD)

- Πρόταση οδηγίας για τις απαιτήσεις ασφαλείας και τη βεβαίωση επαγγελματικής επάρκειας των πληρωμάτων θαλάμου (COM(1997) 382)

- Πρόταση κανονισμού για την τροποποίηση του κανονισμού 3922/911991 για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας (2000/0069/COD)

- Πρόταση κανονισμού για την τροποποίηση του κανονισμού (EΚ) αριθ. 1406/2002 σχετικά με τη σύσταση ευρωπαϊκού οργανισμού για την ασφάλεια στη θάλασσα (2003/0159/COD)

- Πρόταση οδηγίας σχετικά με τη ρύπανση από πλοία και την εισαγωγή κυρώσεων, συμπεριλαμβανομένων ποινικών κυρώσεων, για αδικήματα ρύπανσης (2003/0037/COD)

- Πρόταση κανονισμού για τη βελτίωση της ασφάλειας στα πλοία και στις λιμενικές εγκαταστάσεις (2003/0089/COD)

- Η πυρηνική ασφάλεια στο πλαίσιο της Ευρωπαϊκής Ένωσης - Προτάσεις οδηγιών (COM(2002) 605)

- Τροποποιημένη πρόταση κανονισμού που τροποποιεί την τροποποιημένη πρόταση κανονισμού που τροποποιεί τον κανονισμό (ΕΚ) αριθ.2236/95 του Συμβουλίου περί καθορισμού των γενικών κανόνων για τη χορήγηση κοινοτικής ενίσχυσης στον τομέα των διευρωπαϊκών δικτύων (COM(2003) 561, 2001/0226/COD)

- Πρόταση απόφασης για αντικατάσταση της απόφασης 1692/96/ΕΚ περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών (κατευθυντήριες γραμμές ΔΕΔ) (COM(2003) 564)

Γεωργία και Αλιεία

- Πρόταση κανονισμού του Ευρωπαϊκού Κοινοβουλίου και του Συμβουλίου για τη διεξαγωγή επίσημων ελέγχων στις ζωοτροφές και στα τρόφιμα (2003/0030/COD)

- Πρόταση κανονισμού σχετικά με τα ανώτατα όρια υπολειμμάτων φυτοφαρμάκων στα προϊόντα φυτικής και ζωικής προέλευσης (2003/0052/COD)

- Πρόταση κανονισμού περί του καθορισμού των απαιτήσεων για την υγιεινή των ζωοτροφών (2003/0071/COD)

- Πρόταση κανονισμού για την προστασία των ζώων κατά τη μεταφορά και συναφείς δραστηριότητες, και για την τροποποίηση της οδηγίας 64/432/ΕΟΚ και της οδηγίας 93/119/ΕΚ (2003/0171/CNS)

- Σειρά προτάσεων που συνδέονται με την εφαρμογή ή την παρακολούθηση της μεταρρύθμισης της Κοινής Αλιευτικής Πολιτικής, όπως η πρόταση κανονισμού του Συμβουλίου για τη θέσπιση μέτρων για την αποκατάσταση των αποθεμάτων γάδου (COM(2003) 237) και η πρόταση κανονισμού του Συμβουλίου για τη θέσπιση μέτρων για την αποκατάσταση των αποθεμάτων μερλούκιου του Βορρά (COM(2003) 374) - εάν δεν εγκριθούν το 2003.

Εκπαίδευση, Νεολαία και Πολιτισμός

- Πρόταση απόφασης περί τροποποίησης της απόφασης 2000/821/ΕΚ του Συμβουλίου, της 20ής Δεκεμβρίου 2000, για την εφαρμογή προγράμματος για την ενθάρρυνση της ανάπτυξης, της διανομής και της προώθησης των ευρωπαϊκών οπτικοακουστικών έργων (MEDIA Plus - Ανάπτυξη, διανομή και προώθηση) (2003/0067/COD)

- Πρόταση απόφασης που τροποποιεί την απόφαση αριθ. 163/2001/EΚ του Ευρωπαϊκού Κοινοβουλίου και του Συμβουλίου, της 19ης Ιανουαρίου 2001, περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA-Κατάρτιση) (2001-2005) (2003/0064/COD)

- Πρόταση απόφασης για την τροποποίηση της απόφασης αριθ. 508/2000/ΕΚ της 14ης Φεβρουαρίου 2000 για τη θέσπιση του προγράμματος «Πολιτισμός 2000» (2003/0076/COD)

- Πρόταση απόφασης για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της νεολαίας (2003/0113COD)

- Πρόταση απόφασης για τη θέσπιση κοινοτικού προγράμματος δράσης για την προώθηση οργανισμών που δραστηριοποιούνται σε ευρωπαϊκό επίπεδο στον τομέα της εκπαίδευσης και της κατάρτισης (2003/0114/COD)

- Πρόταση απόφασης για τη θέσπιση προγράμματος κοινοτικής δράσης για την προώθηση των οργανισμών που δραστηριοποιούνται σε ευρωπαϊκό επίπεδο στον τομέα του πολιτισμού (2003/0115/COD)

- Πρόταση απόφασης σχετικά με τη θέσπιση προγράμματος δράσης για την προώθηση της ενεργού άσκησης της ιδιότητας του ευρωπαίου πολίτη (2003/0116/CNS)

- Σχέδιο απόφασης του Συμβουλίου για τον καθορισμό νομικού καθεστώτος της Συμβουλευτικής Επιτροπής για την Επαγγελματική Κατάρτιση (COM(2003) 394)

Περιβάλλον

- Πρόταση οδηγίας για την περιβαλλοντική ευθύνη όσον αφορά την πρόληψη και την αποκατάσταση περιβαλλοντικής ζημίας (2002/0021/COD)

- Πρόταση οδηγίας σχετικά με την ποιότητα των υδάτων κολύμβησης (2002/0254/COD)

- Πρόταση οδηγίας για την τροποποίηση της οδηγίας 1999/32/EΚ σχετικά με την περιεκτικότητα σε θείο των καυσίμων πλοίων (2002/0259/COD)

- Πρόταση οδηγίας για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε χρώματα διακόσμησης και βερνίκια και σε προϊόντα φανοποιίας αυτοκινήτων και για την τροποποίηση της οδηγίας 1999/13/EΚ (2002/0301/COD)

- Πρόταση οδηγίας για τη διαχείριση των αποβλήτων από τις εξορυκτικές βιομηχανίες (2003/0107/COD)

- Πρόταση κανονισμού για τους έμμονους οργανικούς ρύπους και την τροποποίηση της οδηγίας 79/117/ΕΟΚ και της οδηγίας 96/59/ΕΚ (2003/0119/COD)

- Πρόταση κανονισμού για τις φορτώσεις αποβλήτων (2003/0139/COD)

- Πρόταση κανονισμού για την τροποποίηση του κανονισμού (EΚ) αριθ. 1655/2000 σχετικά με το χρηματοδοτικό μέσο για το περιβάλλον (LIFE) (2003/0148/COD)

- Πρόταση οδηγίας σχετικά με το αρσενικό, το κάδμιο, τον υδράργυρο, το νικέλιο και τους πολυκυκλικούς αρωματικούς υδρογονάνθρακες στον ατμοσφαιρικό αέρα (2003/0164/COD)

- Πρόταση οδηγίας για την τροποποίηση της οδηγίας σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας, όσον αφορά τους μηχανισμούς έργων του Πρωτοκόλλου του Κιότο (2003/0173/COD)

- Πρόταση κανονισμού για ορισμένα φθοριούχα αέρια του φαινομένου του θερμοκηπίου (2003/0189/COD)

- Πρόταση οδηγίας για την προστασία των υπογείων υδάτων από τη ρύπανση (2003/0210/COD)

- Πρόταση REACH (2002/ENV+/015) που εγκρίθηκε από την Επιτροπή στις 29 Oκτωβρίου 2003

- Πρόταση oδηγίας σχετικά με την προσφυγή στη δικαιοσύνη για περιβαλλοντικά ζητήματα (2003/0246/COD) και πρόταση κανονισμού για την εφαρμογή των αρχών της σύμβασης του Αarhus στην Κοινότητα (2003/0242/COD).

ΠΑΡΑΡΤΗΜΑ 5

Απλούστευση και κωδικοποίηση της κοινοτικής νομοθεσίας

Προτεραιότητες απλούστευσης για το 2004

Το Φεβρουάριο του 2003 η Επιτροπή δρομολόγησε πλαίσιο δράσης για την επικαιροποίηση και απλούστευση της κοινοτικής νομοθεσίας [7]. . Η βασική δράση αυτής της πρωτοβουλίας στοχεύει στη νομοθετική απλούστευση [8]μέσω της ενίσχυσης της αποδιδόμενης πολιτικής βαρύτητας και μίας νέας μεθοδολογίας που περιλαμβάνει τα ακόλουθα στάδια:

[7] COM(2003) 71.

[8] Στην ανακοίνωση του Φεβρουαρίου η Επιτροπή καθόρισε τους γενικούς άξονες της απλούστευσης. Απλούστευση μπορεί, αφενός, να σημαίνει τροποποίηση της νομοθεσίας χωρίς μεταβολή της ουσίας της βασικής πολιτικής. Η προσέγγιση αυτή ενδείκνυται όταν, για παράδειγμα, διατίθενται πιο αποτελεσματικά ή αναλογικά νομοθετικά μέσα και τεχνικές σε σύγκριση με τα μέχρι τούδε χρησιμοποιούμενα. Αφετέρου, απλούστευση μπορεί, επίσης, να σημαίνει απλούστευση της ουσίας μίας πολιτικής μέσω της προσαρμογής ή του ριζικού ανασχεδιασμού της νομοθετικής προσέγγισης.

* ανάπτυξη δεικτών για την απονομή προτεραιοτήτων προκειμένου να καθοδηγείται η Επιτροπή στην επιλογή τομέων οι οποίοι φαίνεται να είναι πρόσφοροι για απλούστευση.

* η Επιτροπή επιλέγει τομείς πολιτικής και εξετάζει τις υπάρχουσες δυνατότητες απλούστευσης. Η εξέταση αυτή μπορεί να οδηγήσει στον προσδιορισμό ειδικών νομοθετικών πράξεων ως υποψηφίων για απλούστευση.

* οι νομοθετικές πράξεις που προσδιορίζονται ως υποψήφιες για απλούστευση εξετάζονται αναλυτικά και αναπτύσσονται συγκεκριμένες προτάσεις απλούστευσης, με βάση τη μεθοδολογία βέλτιστων πρακτικών και τις υπάρχουσες διαδικασίες, και εγκρίνονται ως προτάσεις της Επιτροπής.

Ο βασικός νεωτερισμός αυτής της μεθοδολογίας έγκειται στην καθιέρωση κριτηρίων για την απονομή προτεραιοτήτων και, μέσω αυτών, σε μία πιο συστηματική και ευρεία εξέταση των τομέων κοινοτικής πολιτικής από τις υπηρεσίες της Επιτροπής με σκοπό τον εντοπισμό δυνατοτήτων απλούστευσης. Το πλαίσιο δράσης εφαρμόζεται σε τρεις φάσεις. Στο τέλος κάθε φάσης (Οκτώβριος 2003, Απρίλιος 2004 και τέλη 2004), η Επιτροπή υποβάλλει έκθεση στην οποία παρουσιάζει τα επιτεύγματα της προηγούμενης φάσης και εκθέτει το προγραμματιζόμενο για την επόμενη φάση έργο.

Τον Οκτώβριο του 2003 η Επιτροπή παρουσίασε την πρώτη έκθεση για την εφαρμογή του πλαισίου δράσης, που κάλυπτε την Φάση Ι (Φεβρουάριος-Σεπτέμβριος 2003). [9]. Η έκθεση αυτή καταδεικνύει τις σημαντικές προσπάθειες που καταβάλλουν οι υπηρεσίες της Επιτροπής για την επίτευξη νομοθετικής απλούστευσης σε ένα ευρύ φάσμα τομέων. Τα επόμενα έτη η εργασία αυτή θα ολοκληρωθεί μέσω της διατύπωσης τελικών προτάσεων εκ μέρους της Επιτροπής. Η Επιτροπή προγραμματίζει το έργο απλούστευσης βασιζόμενη στην εφαρμογή της πρωτοβουλίας του Φεβρουαρίου του 2003 που περιλαμβάνει τρεις φάσεις, ιδίως δε στην αναλυτική εξέταση των τομέων πολιτικής. Kάθε νομοθετική πράξη με επιβεβαιωμένες δυνατότητες απλούστευσης προγραμματίζεται στο πλαίσιο του συνήθους κύκλου προγραμματισμού.

[9] COM(2003) 592 και συνοδευτικό έγγραφο εργασίας της Επιτροπής SEC(2003) 1085.

Προτεραιότητες απλούστευσης για το 2004

>ΘΕΣΗ ΠIΝΑΚΑ>

Κωδικοποίηση της νομοθεσίας της ΕΕ

Η Επιτροπή καταβάλλει προσπάθειες προκειμένου να επιτύχει το στόχο της ολοκλήρωσης του προγράμματος κωδικοποίησης έως τα τέλη 2005. Για το 2004 έχουν προγραμματιστεί 60 περίπου προτάσεις κωδικοποίησης. Η Επιτροπή καλεί το Ευρωπαϊκό Κοινοβούλιο και το Συμβούλιο να προβούν στην άμεση εξέταση των προτάσεων της Επιτροπής στο πλαίσιο του προγράμματος κωδικοποίησης ούτως ώστε να εγκριθεί το σύνολο το προτάσεων το αργότερο έως το 2006.